Document ID: 32014R0478

UREDBA VIJEĆA (EU) br. 478/2014
od 12. svibnja 2014.
o izmjeni Uredbe (EZ) br. 147/2003 o određenim mjerama ograničavanja u odnosu na Somaliju
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215.,
uzimajući u obzir Odluku Vijeća 2010/231/ZVSP od 26. travnja 2010. o mjerama ograničavanja protiv Somalije i stavljanju izvan snage Zajedničkog stajališta 2009/138/ZVSP (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredbom Vijeća (EZ) br. 147/2003 (2) uvodi se opća zabrana pružanja financiranja, financijske pomoći, tehničkih savjeta, pomoći ili obuke povezanih s vojnim djelovanjima bilo kojoj osobi, subjektu ili tijelu u Somaliji.
(2)
Dana 5. ožujka 2014. Vijeće sigurnosti UN-a donijelo je Rezoluciju Vijeća sigurnosti UN-a (RVSUN) 2142 (2014) kojom se potvrđuje embargo na oružje za Somaliju i do 25. listopada 2014. produljuje odredba da se embargo na oružje ne odnosi na isporuke oružja, streljiva ili vojne opreme ili pružanje savjeta, pomoći ili obuke koji su namijenjeni isključivo razvoju Sigurnosnih snaga Savezne vlade Somalije za pružanje sigurnosti somalskom narodu, osim u vezi s isporukama određenih predmeta navedenih u Prilogu RVSUN-u 2111 (2013) za koje je potrebno prethodno odobrenje Odbora za sankcije osnovanog u skladu s RVSUN-om 751 (1992).
(3)
RVSUN-om 2142 (2014) mijenjaju se zahtjevi za obavješćivanje u odnosu na isporuke oružja, streljiva ili vojne opreme ili pružanje savjeta, pomoći ili obuke Sigurnosnim snagama Somalije te za postupak izuzeća u odnosu na isporuke predmeta navedenih u Prilogu RVSUN-u 2111 (2013).
(4)
Vijeće je 12. svibnja 2014. donijelo Odluku 2014/270/ZVSP (3) o izmjeni Odluke 2010/231/ZVSP u skladu s RVSUN-om 2142 (2014). Neke od navedenih izmjena obuhvaćene su područjem primjene Ugovora i stoga je za njihovu provedbu potrebno regulatorno djelovanje na razini Unije, posebno kako bi se osiguralo da ih gospodarski subjekti ujednačeno primjenjuju u svim državama članicama.
(5)
Uredbu (EZ) br. 147/2003 stoga bi trebalo na odgovarajući način izmijeniti,
DONIJELO JE OVU UREDBU:
Članak 1.
Uredba (EZ) br. 147/2003 mijenja se kako slijedi:
Članak 2.a točka (e) zamjenjuje se sljedećim:
„(e)
financiranje i pružanje financijske pomoći, tehničkih savjeta, pomoći ili obuke povezanih s vojnim djelovanjem, osim u odnosu na predmete navedene u Prilogu III., ako su ispunjeni sljedeći uvjeti:
i.
dotično nadležno tijelo ustanovilo je da su takvo financiranje, financijska pomoć, tehnički savjeti, pomoć ili obuka namijenjeni isključivo razvoju Sigurnosnih snaga Savezne vlade Somalije za pružanje sigurnosti somalskom narodu; i
ii.
Savezna vlada Somalije ili, umjesto toga, država članica koja financira, pruža financijsku pomoć, tehničke savjete, pomoć ili obuku obavijestila je Odbor osnovan na temelju stavka 11. RVSUN-a 751 (1992) najmanje pet dana prije bilo kojeg takvog financiranja, pružanja takve financijske pomoći, tehničkih savjeta, pomoći ili obuke namijenjenih isključivo razvoju Sigurnosnih snaga Savezne vlade Somalije za pružanje sigurnosti somalskom narodu, u skladu sa stavcima 3. i 4. RVSUN-a 2142 (2014) i stavkom 16. RVSUN-a 2111 (2013);”.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. svibnja 2014.

Labels: 18
5